Umhverfis - og auðlindaráðuneytið og atvinnu - og nýsköpunarráðuneytið hafa ákveðið að unnið verði að aðgerðaáætlun vegna ágangs gæsa og álfta í akra og tún bænda og fela stofnunum sínum að vinna að framgangi hennar . Starfshópur , sem falið var að útfæra aðgerðir vegna vandans , skilaði umhverfis - og auðlindaráðherra og sjávarútvegs - og landbúnaðarráðherra tillögum sínum fyrr á árinu . Þar eru lagðar til ýmsar tillögur um aðgerðir og samhæft verklag milli umhverfis - og landbúnaðaryfirvalda til að vinna gegn þessum ágangi . Ráðuneytin taka undir tillögur stofnananna og telja að með þeim sé komin farvegur með raunhæfum aðgerðum til að draga úr tjóni svo sem með skráningu bænda á ágangi og tjóni , ráðgjöf til bænda um aðgerðir og að bæta tjón af völdum fuglanna . Með samþykkt búvörusamninga á Alþingi núna nýverið fékkst vilyrði fyrir fjármögnun á mögulegum greiðslum til bænda til að bæta það tjón sem ágangur veldur , líkt og víða þekkist í nágrannalöndunum . Umhverfisstofnun verður gert betur kleift að sinna hlutverki sínu við að koma í veg fyrir tjón af völdum villtra fuglategunda . Samkvæmt aðgerðaáætluninni eru það Umhverfisstofnun og Matvælastofnun sem bera ábyrgð á þessum verkefnum í samstarfi við Bændasamtökin og fleiri aðila .